ΚΑΝΟΝΙΣΜΟΣ (ΕΟΚ) αριθ. 686/73 ΤΗΣ ΕΠΙΤΡΟΠΗΣ της 8ης Μαρτίου 1973 περί τροποποιήσεως του κανονισμού (ΕΟΚ) αριθ. 1105/68 περί καθορισμού των λεπτομερειών για τη χορήγηση ενισχύσεων για το αποκορυφωμένο γάλα που προορίζεται για τη διατροφή ζώων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από την πράξη(2) που είναι συνημμένη στη συνθήκη περί προσχωρήσεως νέων Κρατών μελών στην Ευρωπαϊκή Οικονομική Κοινότητα και στην Ευρωπαϊκή Κοινότητα Ατομικής Ενέργειας(3) που υπεγράφη στις Βρυξέλλες την 22α Ιανουαρίου 1972 και ιδίως το άρθρο 10 παράγραφος 3,

Εκτιμώντας:

ότι σύμφωνα με τις διατάξεις του άρθρου 2 παράγραφος 1 υπό β) του κανονισμού (ΕΟΚ) αριθ. 986/68 του Συμβουλίου, της 15ης Ιουλίου 1968, περί θεσπίσεως των γενικών κανόνων σχετικά με τη χορήγηση ενισχύσεων για το αποκορυφωμένο γάλα και το αποκορυφωμένο γάλα εις κόνιν που προορίζονται για τη διατροφή ζώων(4), όπως τροποποιήθηκε τελευταία από τον κανονισμό (ΕΟΚ) αριθ. 1038/72(5), χορηγείται ενίσχυση για το αποκορυφωμένο γάλα που έχει χρησιμοποιηθεί για τη διατροφή ζώων στις εκμεταλλεύσεις όπου έχει παραχθεί-

ότι σε ορισμένα Κράτη μέλη λειτουργεί επί έτη ένα καθεστώς πωλήσεως κρέμας γάλακτος, κατόπιν αδείας, από τους παραγωγούς στους λιανοπωλητές και τους καταναλωτές- ότι ο κανονισμός (ΕΟΚ) αριθ. 1105/68 της Επιτροπής, της 27ης Ιουλίου 1968, περί των λεπτομερειών χορηγήσεως ενισχύσεων για το αποκορυφωμένο γάλα που προορίζεται για τη διατροφή ζώων(6), όπως τροποποιήθηκε τελευταία από τον κανονισμό (ΕΟΚ) αριθ. 675/72(7), δεν λαμβάνει υπ' όψη για τη χορήγηση των ενισχύσεων το αποκορυφωμένο γάλα που παράγεται με τον τρόπο αυτό στις εκμεταλλεύσεις- ότι, για να επιτευχθεί η ίση μεταχείριση των ενδιαφερομένων παραγωγών με τους παραγωγούς που πωλούν κρέμα γάλακτος σε γαλακτοκομεία και χρησιμοποιούν το αποκορυφωμένο γάλα για τη διατροφή ζώων, οι διατάξεις του κανονισμού (ΕΟΚ) αριθ. 1105/68 πρέπει να συμπληρωθούν-

ότι, με την ευκαιρία αυτή, οι διατάξεις του άρθρου 1 παράγραφος 1 πρώτο εδάφιο του κανονισμού (ΕΟΚ) αριθ. 1105/68 πρέπει να προσαρμοσθούν προς την ισχύουσα έκδοση του άρθρου 2 παράγραφος 1 υπό α) του κανονισμού (ΕΟΚ) αριθ. 986/68.

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΑΓΟΝΤΑ ΚΑΝΟΝΙΣΜΟ:

Άρθρο 1

Το πρώτο εδάφιο του άρθρου 1 παράγραφος 1 του κανονισμού (ΕΟΚ) αριθ. 1105/68 αντικαθίσταται από το ακόλουθο κείμενο:

"1. Το αποκορυφωμένο γάλα που παράγεται και γίνεται αντικείμενο επεξεργασίας σε γαλακτοκομεία δεν δύναται να επωφεληθεί ενισχύσεων παρά μόνο εάν

- είτε έχει μετουσιωθεί σύμφωνα με μία από τις μεθόδους που αναφέρονται στο άρθρο 2 και το ειδικό βάρος του πριν από τη μετουσίωση ήταν τουλάχιστον 1,03,

- είτε έχει υποβληθεί σε διοικητικό έλεγχο που παρέχει ισοδύναμες εγγυήσεις με τη μετουσίωση."

Άρθρο 2

1. Το άρθρο 6 παράγραφος 2 υπό β) του κανονισμού (ΕΟΚ) αριθ. 1105/68 αντικαθίσταται από το ακόλουθο κείμενο:

"β) πωλούν βούτυρο της παραγωγής τους ή κρέμα γάλακτος για άμεση κατανάλωση στους λιανοπωλητές ή στους καταναλωτές, η δήλωση αποστέλλεται στον αρμόδιο οργανισμό."

2. Μετά το άρθρο 8 του κανονισμού (ΕΟΚ) αριθ. 1105/68 προστίθεται το ακόλουθο άρθρο 8α):

"Άρθρο 8α

1. Με την επιφύλαξη των διατάξεων της παραγράφου 3, οι κτηνοτρόφοι που χρησιμοποιούν για διατροφή των ζώων τους αποκορυφωμένο γάλα δικής τους παραγωγής και οι οποίοι πωλούν κρέμα γάλακτος στους λιανοπωλητές ή στους καταναλωτές λαμβάνουν, για κάθε χιλιόγραμμο πωληθείσης βουτυρικής λιπαρής ουσίας, την ενίσχυση που χορηγείται για 23 χιλιόγραμμα αποκορυφωμένου γάλακτος.

2. Η ενίσχυση χορηγείται μόνο στους κτηνοτρόφους που είναι καταχωρημένοι σαν πωλητές κρέμας γάλακτος.

Η καταχώρηση γίνεται από τον αρμόδιο οργανισμό του Κράτους μέλους που είναι εξουσιοδοτημένος για τη χορήγηση της ενισχύσεως. Ο οργανισμός αυτός εκδίδει μία κάρτα καταχωρήσεως. Η εν λόγω κάρτα δείχνει τον αριθμό αγελάδων, των οποίων το γάλα χρησιμοποιείται για την παρασκευή κρέμας γάλακτος.

3. Η ενίσχυση χορηγείται μόνο για μια ποσότητα αποκορυφωμένου γάλακτος μη υπερβαίνουσα μία μεγίστη ετησία ποσότητα για κάθε αγελάδα που αναφέρεται στην κάρτα καταχωρήσεως.

Η μεγίστη ετησία ποσότης είναι 2.800 χιλιόγραμμα αποκορυφωμένου γάλακτος ανά αγελάδα. Μειώνεται, πάντως, κατά την ποσότητα γάλακτος που παραδίδεται από τον κτηνοτρόφο σε ένα γαλακτοκομείο ή σε καταναλωτές.

4. Οι κτηνοτρόφοι δύνανται να τύχουν της ενισχύσεως μόνο εάν αποδείξουν ικανοποιητικώς με έγγραφα στοιχεία την ποσότητα κρέμας γάλακτος που παρήχθη και επωλήθη, όπως και την εξέλιξη του κοπαδιού τους."

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Φεβρουαρίου 1973.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Μαρτίου 1973.

Για την Επιτροπή

Ο Πρόεδρος

Francois-Xavier ORTOLI

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 73 της 27.3.1972, σ. 14.

(3) ΕΕ αριθ. 73 της 27.3.1972, σ. 5.

(4) ΕΕ αριθ. Ν 169 της 18.7.1968, σ. 4.

(5) ΕΕ αριθ. Ν 118 της 20.5.1972, σ. 21.

(6) ΕΕ αριθ. Ν 184 της 29.7.1968, σ. 83.

(7) ΕΕ αριθ. Ν 79 της 1.4.1972, σ. 83.